《题资州东岩》
宋代·郑钢

径转得幽谷，云岩屹相向。谽谺偃重檐，弯环依叠嶂。

缅想融结初，镌镵自天匠。了无斧凿迹，但觉盘根壮。

深可数千尺，广逾八九丈。洞穴既窈窕，松门亦昭旷。

廓舍三千界，中列五百像。巨楠布幢盖，翠蔓垂帷帐。

木灵不知名，境幽或难状。我时驰征轺，奔走倦尘鞅。

获此一段奇，欣然惬微尚。欲去兴未阑，行行重回望。

作者简介：郑钢，徽宗宣和中官承议郎（《宋诗纪事》卷四一）。